Ramaphosa nou eers later voor ZondoPres. Cyril Ramaphosa. (Argieffoto: Kopano Tlape/GCIS) Die presidensie het Donderdag bevestig dat pres. Cyril Ramaphosa se geskeduleerde verskyning voor die Zondo-kommissie na staatskaping uitgestel is. Ramaphosa sou op 31 Mei en 1 Junie vir die derde en vierde keer voor dié kommissie getuig het. Die rede vir die uitstel is nie bekend nie, maar die kantoor van die president het aangedui dat hulle tans in gesprek met die kommissie is om alternatiewe datums vir sy volgende verskyning te bevestig. Ramaphosa het vroeër, op 28 en 29 April, in sy hoedanigheid as president van die ANC voor dié kommissie getuig. By dié geleentheid het Ramaphosa onder meer die ANC se kaderontplooiingskomitee verdedig. In sy getuienis het hy onder meer gesê dat dié komitee nie by alle staatsaanstellings betrokke is nie, maar wel by aanstellings soos dié van direkteurs-generaal en soms ook hul adjunkte. Die komitee, het Ramaphosa gesê, is ook nie by aanstellings vir die regbank betrokke nie en het ook nie onder sy voorsitterskap by die aanstellings van senior amptenare by byvoorbeeld die Nasionale Vervolgingsgesag (NVG) betrokke geraak nie. Hy het voorts getuig dat sekere “kwale” in die ANC reggestel moet word. Hy het ook toegegee dat die ANC te lank gesloer het om by staatskaping in te gryp ondanks etlike bewerings en later ook bewyse. Hy het die blaam onder meer op ’n oordeelsfout gepak. Ramaphosa se getuienis is uit verskeie oorde gekritiseer. Die DA het onder meer gesê dat die president nie wou erken hoe vernietigend kaderontplooiing is nie terwyl dit ŉ hele reeks “verskriklike aanstellings” in die staatsdiens tot gevolg gehad het.